מייקל מסר

מייקל מסר (באנגלית: Michael Masser; 24 במרץ 1941 - 9 ביולי 2015) היה עורך דין וברוקר יהודי-אמריקאי, שהפך למלחין ומפיק מצליח בתחום הפופ בשנות ה-70 ושנות ה-80 של המאה ה-20.

ביוגרפיה

מסר, שנולד בשיקגו למשפחה יהודית, היה בוגר בית הספר למשפטים באוניברסיטת אילינוי באורבנה-שמפיין, אשר החליט לוותר על קריירה משפטית לטובת קריירה מוזיקלית. להיטו החשוב הראשון, Touch Me in the Morning, נכתב יחד עם רון מילר עבור דיאנה רוס בשנת 1973. רבים משיריו של מסר בוצעו על ידי ויטני יוסטון. בכלל זה להיטים כמו Greatest Love of All  (1985, בוצע קודם לכן על ידי ג'ורג' בנסון), Saving All My Love for You  (1985), Didn't We Almost Have It All  (1987) ועוד.

להיטים ידועים אחרים שכתב מסר הם: Tonight, I Celebrate My Love  (1983, דואט שבוצע על ידי פיבו בריסון ורוברטה פלאק), Nothing's Gonna Change My Love for You  (1984, בוצע תחילה על ידי ג'ורג' בנסון, ולאחר מכן בגרסה ידועה יותר על ידי גלן מדירוס), If Ever You're In My Arms Again  (1984, בוצע על ידי פיבו בריסון).

בין הלהיטים שהפיק - Someone That I Used to Love בביצוע ברברה סטרייסנד ו-Home Again בביצוע ג'ודי קולינס וטי ג'י שפרד.

מסר היה מועמד לאוסקר על שיר הנושא בסרט מהוגני בשנת 1976 בביצועה של דיאנה רוס, הידוע גם כ-Do You Know Where You're Going To, ונכנס להיכל התהילה של מחברי פזמונים בשנת 2007.

מסר התגורר עם רעיתו בלוס אנג'לס שבקליפורניה.

קישורים חיצוניים

 מייקל מסר באתר היכל התהילה

הערות שוליים

מלחיני קולנוע
מלחינים אמריקאים
מוזיקאים יהודים אמריקאים
שיקגו: אישים
קליפורניה: אישים
אמריקאים שנולדו ב-1941
אמריקאים שנפטרו ב-2015